Gehoorsaamheid Archives - Bybelskool vir Bereane
March 3, 2020 nati@stander.co.za
Vanoggend lees ons van die keuse wat Salomo gemaak het. Die Here het vir hom in ‘n droom gesê: “Wat kan ek vir jou gee?” (vers 5)
Salomo het vir alle praktiese doeleindes ‘n blanko tjek van die Here ontvang. Wil hy die ondergang van sy vyande hê? Wil hy rykdom hê? ‘n Lang lewe?
Van alles wat Salomo kan kies, kies hy: “Gee my die gehoorsaamheid aan U dat ek u volk reg sal regeer en in alles insig sal hê, want wie kan uit homself hierdie groot volk van U regeer!” (vers 9)
Dit is goed om Salomo se besluit te bestudeer – want dit het baie groot byval by die Here gevind.
Mens sou sekerlik kon sê dat hy karakter gekies het – bó besittings. Wat hy gekies het is iets wat nie gekoop kon word nie, maar wat sy identiteit sou word: ‘n Wyse koning.
Meer onderliggend aan sy keuse, is die feit dat hy nie iets kies vir homself nie maar vir sy mense. Hy sê as’t ware “maak my asseblief ‘n gehoorsame en wyse koning, sodat my mense beteraf sal wees”. Dit is ‘n merk van onselfsugtigheid in sy leierskap.
Mag die keuses wat ons vandag maak, ook geskoei wees op die gedagte van hoe ander mense daaruit voordeel kan trek.
Eseg 8 (25 April)
April 25, 2016 nati@stander.co.za
Dit is asof Esegiël al dieper geneem word in die geheime wat God sien. Daar is iets onheilspellends daaraan as hy 3 keer geneem word na plekke waar daar sonde gepleeg word. Eers na een van die poorte in Jerusalem (vers 5). Dan na ‘n poort in die voorhof van die tempel (vers 7). En dan na ‘n poort by die ingang na die huis van die Here (vers 14).
Hoor jy die eskalasie? Hy begin buite en beweeg na binne. Telkens word hy al nader aan die hart van die probleem geneem.
Dit gaan in hierdie gedeelte daaroor dat niks vir God verberg is nie. Hy ken selfs my diepste sonde.
Mag ons nooit dieselfde doen as die leiers van hierdie tyd nie: “Hulle dink: die Here sien ons nie, Hy is nie meer in die land nie.” Eseg 8:12
Dink vir ‘n oomblik na oor die diepste geheim wat jy tans koester. Hoe voel dit vir jou om te weet die Here sien dwarsdeur jou? Vir party van ons is die gedagte angswekkend. Maar dit kan ook vir ons uiters bemoedigend wees.
Eksodus 36 (14 April)
April 14, 2016 nati@stander.co.za
Jy gaan wonder of jy vandag se hoofstuk nie vroeër gelees het nie, omdat dit so bekend klink. Maar die vorige keer was dit die opdrag. Nou is dit die uitvoering daarvan. Die vorige keer was die vraag. Nou is dit die antwoord. Deur die uitvoer net so verhalend soos die opdrag te vertel, kommunikeer die outeur aan ons dat Moses, die vakmanne en die volk baie nougeset die Here se opdragte gehoorsaam het.
Wat ons bring by ‘n vraag oor gehoorsaamheid. Is ek gehoorsaam aan die vroeëre opdragte wat die Here vir my gegee het? Voer ek dit nougeset uit?
Matteus 7 (30 Maart)
March 30, 2016 nati@stander.co.za
Onthou: Komende donderdagaand die 31ste Maart om 18:00 is dit weer Bybelskool. Dan behandel ons April se leesgedeeltes. Stuur gerus vir my die vrae wat in jou hart is oor die afgelope maand se leeswerk, en dan kyk ek solank of ek antwoorde kan soek.
Onthou: As jy êrens agter geraak het met die leesrooster, moet jy nie moedeloos word en dit los nie. Val net weer in! En daar is geen beter begin as ‘n nuwe maand nie. Moenie moed verloor nie, wat jy nou doen om jou Bybel deur te lees, gaan jou op die langtermyn soooo baaiiiie baaat!!!
Matteus 7: Die sleutel tot die verstaan van Jesus se preek, lê in die slot van sy preek. Hy som alles wat Hy gesê het op met ‘n laaste voorbeeld van ‘n verstandige en ‘n dwaas man wat elkeen ‘n huis wil bou. Die fondasie is die telkens die oorgaan tot gehoorsaamheid. Let mooi op na Jesus se woorde: “Elkeen wat hierdie woorde van my hoor en daarvolgens handel…” of “Elkeen wat hierdie woorde hoor en nie daarvolgens handel nie…”
Gebed: Kom om ons vra die Here om ons te help met ons gehoorsaamheid en dat ons sal implimenteer wat Hy vir ons leer.